เปิด5LTFแกร่งกำไรในตลาดลงRMFหุ้นยุโรปปึ้ก
เปิดโผ 5 กองทุน LTF ผลตอบแทน 11 เดือนยังบวกอยู่ได้ RMF หุ้นยุโรปฉลุย บวก 20%
9 ธ.ค. 2558

เปิดโผ 5 กองทุน LTF ผลตอบแทน 11 เดือนยังบวกอยู่ได้ RMF หุ้นยุโรปฉลุย บวก 20%
ข้อมูลผลการดำเนินงานในช่วง 11 เดือน สิ้นสุดวันที่ 30 พ.ย. 2558 จากบริษัท มอร์นิ่งสตาร์ รีเสิร์ช (ประเทศไทย) พบว่า มีกองทุนรวมหุ้นระยะยาว (LTF) อยู่เพียง 5 กองทุนจากทั้งหมด 53 กองทุน ที่มีผลดำเนินงานเป็นบวก โดยกองทุน LTF ที่เหลือมีผลขาดทุนตั้งแต่ 1.21% จนถึง 14% ขณะที่ดัชนีตลาดหลักทรัพย์แห่งประเทศไทยรวมผลตอบแทนจากเงินปันผลอยู่ที่ ลบ 9.21%
ทั้งนี้ กองทุน LTF 5 กองทุนที่มี ผลดำเนินงานเป็นบวก ได้แก่ กองทุน เอ็มเอฟซีโกลบอลหุ้นระยะยาว ของ บริษัทหลักทรัพย์จัดการกองทุน (บลจ.) เอ็มเอฟซี มีผลตอบแทนย้อนหลัง 11 เดือน สูงสุดอยู่ที่ 7.53% เนื่องจากเป็น กองทุนที่มีนโยบายแบ่งเงินลงทุนในหุ้นต่างประเทศไม่เกิน 35% ของมูลค่าทรัพย์สินสุทธิของกองทุน และลงทุนหุ้นในประเทศ 65%
รองลงมา คือ กองทุนเค 20 ซีเล็คท์หุ้นระยะยาวปันผล บลจ.กสิกรไทย อยู่ที่ 2.62% เน้นลงทุนหุ้นไทยไม่เกิน 20 บริษัท โดยเป็นการลงทุนในระยะสั้นถึงปานกลาง กองทุนภัทรหุ้นระยะยาวปันผล บลจ.ภัทร อยู่ที่ 0.84%
ขณะที่ กองทุน LTF ของ บลจ.ซีไอเอ็มบี-พรินซิเพิล มี 2 กองทุนที่มีผลดำเนินงานเป็นบวก ได้แก่ กองทุนซีไอเอ็มบี-พรินซิเพิล ไลฟ์ หุ้นระยะยาว อยู่ที่ 1.09% และกองทุนซีไอเอ็มบี-พรินซิเพิล ไลฟ์ 70 หุ้นระยะยาวปันผล อยู่ที่ 0.77%
นายวิน พรหมแพทย์ ประธานเจ้าหน้าที่การลงทุน บลจ.ซีไอเอ็มบี-พรินซิเพิล กล่าวว่า สาเหตุที่ทำให้กองทุนมีผลดำเนินงานที่ดี คือ การหลีกเลี่ยงลงทุนในหุ้นที่เกี่ยวกับพลังงาน ทำให้ในพอร์ตแทบจะไม่มีหุ้นที่เกี่ยวกับพลังงานอยู่เลย เพราะเชื่อว่าราคาน้ำมันจะอยู่ในระดับต่ำต่อไป
"การที่เราไม่มีหุ้นพลังงาน ก็ถือว่าเป็นการป้องกันไม่ให้ผลดำเนินงานลดลงหนัก ในขณะเดียวกันเราก็เลือกหุ้นได้ถูกตัว ทำให้ได้ผลตอบแทนที่ดี เช่น หุ้นขนาดเล็กในกลุ่มรับเหมาก่อสร้างและกลุ่มค้าปลีกในธุรกิจเครื่องสำอาง ซึ่งเป็นหุ้นที่นักลงทุนไม่ได้สนใจนัก แต่เรามองว่ามีโอกาสเติบโตสูง" นายวิน กล่าว
นอกจากนี้ นายวิน กล่าวอีกว่า ขณะนี้ยังคงจับตาความเคลื่อนไหวของราคาน้ำมันอย่างต่อเนื่อง เพราะหากในรอบต่อไปตลาดหุ้นไทยกลับมาฟื้นตัวโดยมีหุ้นพลังงานเป็นตัวนำ อาจจะทำให้ผลตอบแทนของกองทุนตามไม่ทัน แต่หากปรับเพิ่มด้วยเหตุผลอื่น เชื่อว่าผลดำเนินงานของกองทุนจะปรับเพิ่มตามไปได้
สำหรับกองทุนรวมเพื่อการเลี้ยงชีพ (RMF) ที่มีผลดำเนินงาน 11 เดือนดีที่สุด เป็นกองทุนที่เน้นลงทุนหุ้นยุโรป  ได้แก่ กองทุนเค ยูโรเปียน หุ้นทุนเพื่อการเลี้ยงชีพ บลจ.กสิกรไทย อยู่ที่ 20.31% กองทุนกรุงศรียุโรปอิควิตี้เพื่อการเลี้ยงชีพ บลจ.กรุงศรี อยู่ที่ 19.44%
ภาพประกอบข่าว